PATVIRTINTA

Lietuvos Respublikos švietimo, mokslo ir sporto ministro

2019 m. d. įsakymu Nr.

**2019 METŲ KVIETIMAS TEIKTI PARAIŠKAS**

**SPORTO RĖMIMO FONDO LĖŠOMS GAUTI SPORTO PROJEKTŲ, SKIRTŲ FIZINIO AKTYVUMO VEIKLOMS, SKATINANČIOMS FIZINIO AKTYVUMO PLĖTRĄ, SPORTO INVENTORIAUS IR ĮRANGOS ĮSIGIJIMUI, SPORTO RENGINIŲ ORGANIZAVIMUI IR KVALIFIKACIJOS TOBULINIMUI**

Lietuvos Respublikos sporto įstatymo 17 straipsnyje numatyta, kad sporto projektai (toliau – projektai) finansuojami Sporto rėmimo fondo (toliau – Fondas) lėšomis. Fondo lėšos konkurso būdu paskirstomos sporto projektų veiklų sritims, nurodytoms Sporto įstatymo 17 straipsnio 1 dalyje, 2019 metais skelbiant kvietimą (-us) teikti paraiškas.

**Šis kvietimas skelbiamas keturioms sporto projektų veiklų sritims finansuoti:**

1. Fizinio aktyvumo veiklos, skatinančios fizinio aktyvumo plėtrą, kai ne mažiau kaip pusė projekto sąmatoje numatytų išlaidų tiesiogiai susijusios su fizinio aktyvumo veiklomis[[1]](#footnote-1)\*;
2. Sporto inventoriaus ir įrangos įsigijimas, kai ne mažiau kaip pusė projekto sąmatoje numatytų išlaidų tiesiogiai susijusios su sporto inventoriaus ir įrangos įsigijimo išlaidomis\*;
3. Sporto renginių organizavimas, kai ne mažiau kaip pusė projekto sąmatoje numatytų išlaidų tiesiogiai susijusios sporto renginio (-ių) organizavimo išlaidomis\*;
4. Kvalifikacijos tobulinimas, kai ne mažiau kaip pusė projekto sąmatoje numatytų išlaidų tiesiogiai susijusios su kvalifikacijos tobulinimo veiklų išlaidomis\*.

**KVIETIMO DYDIS**

Vadovaujantis Lietuvos Respublikos Vyriausybės 2019 sausio 23 d. nutarimu Nr. 85 „Dėl Sporto rėmimo fondo lėšų paskirstymo proporcijų, sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ patvirtintomis Fondo lėšų paskirstymo proporcijomis šiam kvietimui viso numatyta **11 866 000 Eur**, iš kurių:

1. **10 679 000 Eur:**
2. fizinio aktyvumo veikloms, skatinančioms fizinio aktyvumo plėtrą (50 procentų) – 5 933 000 Eur;
3. sporto inventoriaus ir įrangos įsigijimui (20 procentų) – 2 373 000 Eur;
4. sporto renginių organizavimui (15 procentų) – 1 780 000 Eur;
5. kvalifikacijos tobulinimui (5 procentai) – 593 000 Eur.

**II. 1 187 000 Eur** **(10 procentų kvietimo lėšų skiriama neįgaliųjų sporto plėtrą skatinantiems projektams įgyvendinti):**

1. fizinio aktyvumo veikloms, skatinančioms fizinio aktyvumo plėtrą – 659 000 Eur;

1. sporto inventoriaus ir įrangos įsigijimui – 264 000 Eur;
2. sporto renginių organizavimui – 198 000 Eur;
3. kvalifikacijos tobulinimui – 66 000 Eur.

**REIKALAVIMAI PAREIŠKĖJAMS**

1. Paraiškas, siekiant gauti finansavimą projektui įgyvendinti, gali teikti tik juridiniai asmenys.
2. Paraišką, kai sporto projektą įgyvendina daugiau nei vienas juridinis asmuo, turi teisę teikti tik vienas juridinis asmuo, kitus juridinius asmenis paraiškoje nurodant kaip projekto partnerius.
3. Vienas pareiškėjas gali teikti tik vieną paraiškąvienai finansuojamai projektų veiklos sričiai.
4. Tas pats pareiškėjas negali teikti paraiškų kaip jungtinės veiklos grupės narys ar kitu teisiniu pagrindu veikiantis partneris. Pareiškėjui pateikus daugiau kaip vieną paraišką tai pačiai finansuojamai veiklos sričiai, visos pareiškėjo pateiktos paraiškos nevertinamos (nebent pareiškėjas pateikdamas paraišką raštu atsisako anksčiau pateiktos paraiškos).
5. Pildydami projektų paraiškas pareiškėjai turi vadovautis:
	1. nacionaliniais strateginiais dokumentais:

5.1.1. 2011–2020 metų valstybinės sporto plėtros strategija, patvirtinta Lietuvos Respublikos Seimo 2011 m. kovo 24 d. nutarimu Nr. XI-1296 „Dėl 2011–2020 metų valstybinės sporto plėtros strategijos patvirtinimo“ (toliau – Sporto strategija) ir jos tikslų įgyvendinimo kriterijais;

* + 1. 2011–2020 metų valstybinės sporto plėtros strategijos įgyvendinimo tarpinstituciniu veiklos planu, patvirtintu Lietuvos Respublikos Vyriausybės 2014 m. vasario 5 d. nutarimu Nr. 112 „Dėl 2011–2020 metų valstybinės sporto plėtros strategijos įgyvendinimo tarpinstitucinio veiklos plano patvirtinimo“ (toliau – Sporto strategijos įgyvendinimo planas), o ypač 4 punkto nuostatomis;
	1. kitais aktualiais nacionaliniais ir tarptautiniais sporto srities dokumentais.

**PARAIŠKŲ TEIKIMO TERMINAS**

Paraiškos su priedais teikiamos iki 2019 m. kovo 26 d. 24:00 val.

**PARAIŠKŲ TEIKIMO BŪDAS**

Paraiškos pildomos lietuvių kalba ir teikiamos elektroniniu būdu elektroninėje paraiškų pateikimo ir vertinimo sistemoje adresu **http://paraiskos.srf.lt**.

**VEIKLOS FINANSAVIMAS**

1. Projekto įgyvendinimo pradžia gali būti ne ankstesnė negu 2019 m. sausio 1 d. ir įgyvendinimo pabaiga ne vėlesnė negu 2022 m. gruodžio 31 d. (projekto įgyvendinimo trukmė gali būti ne ilgesnė nei 4 metai).
2. Projektui įgyvendinti prašomų skirti tinkamų Fondo lėšų suma negali būti mažesnė kaip 3 000 Eur ir negali būti didesnė kaip 450 000 Eur.
3. Pareiškėjas paraiškoje privalo nurodyti bendrą projekto vertę, kokią dalį prašoma finansuoti Fondo lėšomis, koks pareiškėjo nuosavas indėlis projekte.
4. Projekto sąmata yra paraiškos priedas. Ji turi būti sudaryta pagal projekto struktūrą ir atitikti projekto veiklas.
5. Tinkamos finansuoti projekto išlaidos apmokamos tokia apimtimi, kuri įvardinta projekto sąmatoje, tačiau ne daugiau nei 93 procentai nuo pripažintos tinkamomis finansuoti išlaidų sumos.
6. Projekto vykdytojai turi prisidėti prie projekto nuosavomis ar kitų šaltinių lėšomis (toliau – nuosavos lėšos) ne mažiau kaip 7 procentais nuo pripažintos tinkamomis finansuoti išlaidų sumos. Nuosavomis lėšomis nebus laikomos kitų nacionalinių ir (ar) tarptautinių programų skirtos dotacijos.
7. Projekto administravimo išlaidoms gali būti numatyta ne daugiau kaip 15 procentų sporto projektui prašomų skirti Fondo lėšų, t.y. ne daugiau kaip 15 procentų nuo 93 procentų dalies iš visos projekto sąmatos.
8. Tinkamos finansuoti projekto išlaidos įvardijamos Sporto rėmimo fondo lėšomis finansuojamų sporto projektų, skirtų fizinio aktyvumo veikloms, skatinančioms fizinio aktyvumo plėtrą, sporto inventoriaus ir įrangos įsigijimui, sporto renginių organizavimui ir kvalifikacijos tobulinimui, finansavimo ir administravimo taisyklėse, patvirtintose Lietuvos Respublikos švietimo, mokslo ir sporto ministro 2019 m. vasario 14 d. įsakymu Nr. V-123 „Dėl Lietuvos Respublikos Vyriausybės 2019 m. sausio 23 d. nutarimo Nr. 85 „Dėl Sporto rėmimo fondo lėšų paskirstymo proporcijų, sporto rėmimo fondo administravimui skirtų lėšų dalies nustatymo ir sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ įgyvendinimo (toliau – Taisyklės), 6 punkte.
9. Netinkamos finansuoti projekto išlaidos įvardijamos Sporto rėmimo fondo lėšomis finansuojamų sporto projektų finansavimo tvarkos aprašo, patvirtinto Lietuvos Respublikos Vyriausybės 2019 m. sausio 23 d. nutarimu Nr. 85 „Dėl Sporto rėmimo fondo lėšų paskirstymo proporcijų, sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ (toliau – Aprašas), 59 punkte.

**PARAIŠKŲ ADMINISTRACINĖS ATITIKTIES TINKAMUMO REIKALAVIMAI**

1. Spausdintos ar ranka užpildytos, faksu, elektroniniu paštu ar paštu siunčiamos ar tiesiogiai pristatytos paraiškos nepriimamos ir nevertinamos.
2. Prie paraiškos pridedami dokumentai įvardyti paraiškos formoje.
3. Kartu su paraiška pareiškėjas gali pateikti kitus dokumentus kurie, pareiškėjo nuomone, gali būti svarbūs vertinant paraišką.
4. Paraiškų administracinės atitikties tinkamumo reikalavimai detalizuojami Taisyklių V skyriuje punktuose.
5. Paraiškos, kurios neatitiko administracinės atitikties tinkamumo vertinimo kriterijų, yra atmetamos.
6. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas, tikslinimas, pildymas ar papildomas dokumentų teikimas pareiškėjų iniciatyva po jų pateikimo yra negalimas, išskyrus atvejus, kai atsakinga institucija pareiškėjo paprašo patikslinti pateiktą paraišką.

**SPORTO PROJEKTŲ PRIORITETAI IR SPECIALIEJI VERTINIMO KRITERIJAI**

**Šiam kvietimui taikomi prioritetai:**

1. Gyvenamosios vietovės bendruomenės asmenys įtraukiami į sporto projekto veiklas;
2. Skatinamas vaikų ir jaunimo fizinis aktyvumas;
3. Asmenys skatinami reguliariai (2–4 kartus per savaitę) dalyvauti fizinio aktyvumo veiklose.

Paraiškų turinio vertinimas vykdomas vadovaujantis bendraisiais sporto projektų vertinimo kriterijais (Aprašo 36 punktas, – minimalūs praeinami balai nurodyti Taisyklių 52 punkte) ir šiam kvietimui taikomais specialiaisiais sporto projektų vertinimo kriterijais:

**1.** **Fizinio aktyvumo veikloms, skatinančioms fizinio aktyvumo plėtrą:**

1.1. projektas inicijuojamas vietos bendruomenės – 2 balai;

1.2. projekto veiklos prisidės prie vaikų fizinio aktyvumo plėtros ir kokybės bei mažins galimybių skirtumus tarp miesto ir kaimo – 2 balai;

1.3. projektu įtraukiami šių socialiai pažeidžiamų tikslinių grupių dalyviai: senjorai, tautinės mažumos ar neįgalieji – 2 balai;

1.4. didės sportuojančių ir besimankštinančių asmenų dalis gyvenamojoje vietovėje, kur bus vykdomos projekto veiklos (pagrindžiami esamos ir planuojamos situacijos skirtumai) – 5 balai;

1.5. projektas, kuriuo siekiama stiprinti po pasaulį pasklidusių lietuvių ryšius su Lietuvos valstybe, skatins juos įsitraukti į Lietuvos valstybės sporto gyvenimą, puoselėti tautos sporto tradicijas, didinti jų fizinį aktyvumą ir bendruomeniškumą – 2 balai;

1.6. projektas, skirtas vaikų mokymui plaukti ir saugiai elgtis vandenyje ir prie vandens – 5 balai;

1.7. projektas prisidės prie bendruomeniškų ryšių tarp mokyklų, sporto klubų ir bendruomenės kūrimo ir palaikymo – 2 balai.

**2.** **Sporto inventoriaus ir įrangos įsigijimui:**

2.1. planuojamas įsigyti inventorius ar įranga bus neatlygintinai prieinama projekto dalyviams – 2 balai;

2.2. planuojamas įsigyti inventorius ar įranga bus neatlygintinai prieinama vietos bendruomenės nariams – 2 balai;

2.3. juridinis asmuo (pareiškėjas) užtikrina įsigyjamo inventoriaus ar įrangos eksploatavimą projektui pasibaigus ir ne trumpiau kaip iki įrangos nusidėvėjimo pabaigos – 2 balai;

2.4. planuojamas įsigyti inventorius ar įranga bus naudojamas strateginių sporto šakų plėtojimui – 2 balai;

2.5. planuojamas įsigyti inventorius ar įranga bus naudojamas nacionalinės sporto šakos federacijos, kurios tarptautinė sporto šakos federacija pripažįsta Pasaulinį antidopingo kodeksą, kuruojamos sporto šakos arba disciplinos plėtojimui – 2 balai;

2.6. atitinkamos sporto šakos specialaus inventoriaus ar įrangos įsigijimas – 2 balai.

**3.** **Sporto renginių organizavimui:**

3.1. sporto renginys propaguos dvi ir daugiau sporto šakas arba sporto šakos disciplinas arba sporto šakos rungtis – 2 balai;

3.2. sporto renginys bus nemokamas dalyviams – 2 balai;

3.3. sporto renginys bus nemokamas žiūrovams – 2 balai;

3.4. sporto renginys propaguos strategines sporto šakas – 5 balai;

3.5. sporto renginiu siekiama stiprinti po pasaulį pasklidusių lietuvių ryšius su Lietuvos valstybe, skatinti juos įsitraukti į Lietuvos valstybės sporto gyvenimą, puoselėti tautos sporto tradicijas, didinti jų fizinį aktyvumą ir bendruomeniškumą – 2 balai;

3.6. sporto renginys, skirtas vaikų mokymui plaukti ir saugiai elgtis vandenyje ir prie vandens – 5 balai;

3.7. prie sporto renginio organizavimo prisidės sporto savanoriai – 2 balai.

**4.** **Kvalifikacijos tobulinimui:**

4.1. kvalifikacijos tobulinimo veiklos dalyvis (-iai) dalinsis (neatlygintinai) patirtimi organizuodami kvalifikacijos tobulinimo veiklas kolegoms ir įtrauks ne mažiau kaip 10 tokių mokymų dalyvių – 2 balai;

4.2. kvalifikacijos tobulinimo veikloje dalyvaujantys asmenys nekėlė įvardijamos srities kvalifikacijos (nedalyvavo atitinkamos srities mokymuose) ne mažiau kaip 2 metus iki paraiškų teikimo dienos – 2 balai;

4.3. kvalifikacijos tobulinimo veiklos bus skirtos strateginių sporto šakų plėtojimui – 5 balai;

4.4. kvalifikacijos tobulinimo veiklos bus skirtos nacionalinės sporto šakos federacijos, kurios tarptautinė sporto šakos federacija pripažįsta Pasaulinį antidopingo kodeksą, kuruojamos sporto šakos arba disciplinos plėtojimui – 2 balai;

4.5. su kvalifikacijos tobulinimo veiklos dalyviais patirtimi dalinsis tarptautinių sporto šakų federacijų atstovai – 2 balai;

4.6. kvalifikacijos tobulinimo veiklos bus skirtos vaikų mokymui plaukti ir saugiai elgtis vandenyje ir prie vandens – 5 balai.

**Minimalus praeinamas specialiųjų projektų vertinimo kriterijų balas – 2;**

**Maksimali galima balų suma už atitikimą specialiesiems projektų vertinimo kriterijams – 10.**

**KITA INFORMACIJA PARAIŠKŲ TEIKĖJAMS**

* + - 1. Pareiškėjas, teikdamas paraišką, sutinka, kad ši su paraiška susijusi informacija būtų skelbiama Lietuvos Respublikos švietimo, mokslo ir sporto ministerijos ar jos įgaliotos institucijos interneto svetainėje: pareiškėjas, projekto pavadinimas, projekto turinio santrauka, prašoma lėšų suma, turinio vertinimas, sprendimas dėl lėšų skyrimo (neskyrimo) ir šių sprendimų motyvai, informacija apie projekto įgyvendinimo rezultatus, lėšų mokėjimo sustabdymą ar nutraukimą.
			2. Paraiškų vertinimo ir kiti terminai nurodyti Apraše ir Taisyklėse.

**KVIETIMO DOKUMENTAI**

1. Paraiškos forma (Taisyklių priedas);
2. Projekto sąmata (paraiškos formos priedas);
3. Paraiškų administracinės atitikties tinkamumo vertinimo forma (kvietimo 1 priedas);
4. Paraiškų turinio ir išlaidų pagrįstumo vertinimo forma (kvietimo 2 priedas).

**REKOMENDUOJAMŲ DOKUMENTŲ SĄRAŠAS**

1. Sporto įstatymas: <https://www.e-tar.lt/portal/legalAct.html?documentId=a55037d0dcd611e89a31865acf012092>;
2. Aprašas: <https://www.e-tar.lt/portal/lt/legalAct/8ca43f20254b11e9bf1ef395f41d6fbc>
3. Taisyklės: <https://www.e-tar.lt/portal/lt/legalAct/882d0500306611e9b66f85227a03f7a3>
4. Sporto strategija: <https://www.e-tar.lt/portal/lt/legalAct/TAR.5149504F601C>;
5. 2014–2020 metų nacionalinės pažangos programa, patvirtinta Lietuvos Respublikos Vyriausybės 2012 m. lapkričio 28 d. nutarimu Nr. 1482 „Dėl 2014–2020 metų nacionalinės pažangos programos patvirtinimo“: <https://www.e-tar.lt/portal/lt/legalAct/TAR.31A566B1512D/OKkwPNbfzS>;
6. Lietuvos sveikatos 2014–2025 metų strategija, patvirtinta Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014–2025 metų programos patvirtinimo“: <https://www.e-tar.lt/portal/lt/legalAct/85dc93d000df11e4bfca9cc6968de163/EqCSvuXXpG>;
7. Sporto strategijos įgyvendinimo planas: https://www.e-tar.lt/portal/lt/legalAct/2f8b7e1093ed11e380b38b32042e57ec/WudpYhAWSZ
8. Septynioliktosios Lietuvos Respublikos Vyriausybės programa, patvirtinta Lietuvos Respublikos Seimo 2016 m. gruodžio 13 d. nutarimu Nr. XIII-82 „Dėl Lietuvos Respublikos Vyriausybės programos“: <https://www.e-tar.lt/portal/lt/legalAct/ed6be240c12511e6bcd2d69186780352>;
9. Lietuvos Respublikos Vyriausybės programos įgyvendinimo planas, patvirtintas Lietuvos Respublikos Vyriausybės 2017 m. kovo 13 d. nutarimu Nr. 167 „Dėl Lietuvos Respublikos Vyriausybės programos įgyvendinimo plano patvirtinimo“: <https://www.e-tar.lt/portal/lt/legalAct/2389544007bf11e79ba1ee3112ade9bc/mXsebbCucK>;
10. Kiti sporto sritį reglamentuojantys nacionaliniai ir tarptautiniai dokumentai.

**PARAIŠKŲ TEIKĖJŲ KONSULTAVIMAS**

Pareiškėjai klausimus raštu ir elektroniniu paštu gali teikti **likus ne mažiau kaip 3 darbo dienoms iki paraiškų pateikimo dienos**.

**Konsultuojantys asmenys:**

1. Specialistė Rasa Kupčiūnaitė, tel. (8 5) 249 71 34, el. p. Rasa.Kupciunaite@smm.lt
2. Specialistė Lina Ramanauskė, tel. (8 5) 219 65 47, el. p. Lina.Ramanauske@smm.lt
3. Specialistė Kristina Raukštienė, tel. (8 5) 249 66 02, el. p. Kristina.Raukstiene@smm.lt

\_\_\_\_\_\_\_\_\_\_\_\_\_\_\_\_

1. \* Kiekvienas teikiamas finansavimui projektas gali turėti visų šiame kvietime išvardintų veiklų sričių elementų. [↑](#footnote-ref-1)